Poliisilla erittäin kiireinen yö Itä-Suomessa – Kiuruvedellä tutkitaan tapon yritystä

Itä-Suomessa poliisilla oli uudenvuoden yönä kaikkiaan 409 tehtävää. Johanna Erjonsalo

Ansa Heinonen

Uudenvuoden yö oli hyvin vilkas Itä-Suomen poliisilaitokselle. Pohjois-Savossa poliisilla oli 12 tunnin aikana kello 19–07 179 tehtävää, ja koko Itä-Suomen alueella tehtäviä kirjattiin 409. Etelä-Savossa tehtäviä oli 146 ja Pohjois-Karjalassa 84.

– Yö oli kiireinen, elämänkirjoa laidasta laitaan, Itä-Suomen poliisilaitoksen tilannekeskuksesta kerrotaan.

Tehtävämäärä tuplaantui normaaliin viikonloppuun verrattuna.

Vakavin rikosepäily tuli Kiuruvedeltä, jossa tutkitaan tapon yritystä. Poliisi tiedottaa tapauksesta myöhemmin.

Poliisi joutui uudenvuoden yönä puuttumaan muun muassa useisiin laittomiin uhkauksiin ja monenlaiseen häiriökäyttäytymiseen, joka usein liittyi ilotulitteisiin. Lisäksi selvitettäväksi tuli parikymmentä pahoinpitelyä ja yhtä monta rattijuopumusta. Kuopion Petosella poliisi joutui puuttumaan vaaralliseen rakettien ampumiseen.

Kuopiossa poliisi oli etukäteen keskittänyt työvoimaa muun muassa Tahkolle, mutta siellä juhlinta oli odotettua rauhallisempaa.

Mikkelin Pitkäjärvellä Itä-Suomen poliisi selvitti ryöstöä, Mäntyharjulla virkamiehen väkivaltaista vastustamista, Pieksämäellä hirsitalon paloa ja Joensuussa entisen tanssilavan Huvitörmän paloa.